- 50 THON INDONESIA MERDEKA
Oleh: T.A. Sakti
Assalamu’alikom lon angkat jaroe
Sambot rakan drou hormat mulia
Lon saweue wareh jeuoh dengan toe
Jinoe ta meuproe Indonesia Merdeka
Kagrak teukeudi bri Tuhan sidroe
Nanggroe geutanyoe katreb Merdeka
Ka 50 thon jinoe ka sampoe
Patot geutanyoe ingat beurata
Wajeb ta syuko bandum geutanyoe
Sigra ta pujoe Allah Ta’ala
Talakee do’a malam ngon uroe
Indonesia nyoe sabe sijahtra
Nanggroe meusyuhu makmu sinaroe
Rakyat bek phang-phoe jeuoh ngon mara
Reuseuki mudah limpah jeueb sagoe
Pemimpin tanyoe beujroh usaha
Nanggroe lam aman seunang beurangsoe
Udep tiep uroe teuntram bahgia
Bekle na karu peukru ie ceukoe
That aman Nanggroe Tuhan neuridha
Beumeunan tanyoe do’a tiep uroe
Ohlheueh seulesoe seumbahnyang rata
Tuhan Yang Esa yakin ta pujoe
Lheuh nyan rakan droe jeumot usaha
Rampineung ijo jidong cong teubee
Beurijuek balee jinoe that langka
Rajin keureuja bek sia watee
Bekdok rab ratee ngon parabola
Duek Warong kupi laloe kreh singkee
Gadoh peh batee buet sia sia
Tanle teuingat sunat peurelee
Breueh bu u juree hanasoe mita
Ohwoe u rumoh peurumoh tunggee
Peumeu’en palee ngon peucon muka
Anuek ka karu podu sang ratee
Akibat lale beu-o usaha
Boeh neuci kalon Teungku panghulee
Bah jameuen dilee ‘an jinoe masa
Ureueng nyang beu-o jadeh lieh singkee
Dum seudee ratee ‘oh watee tuha
Soe-soe nyang jeumot tan teuboih watee
Oh tuha teuntee ladom ka kaya
Adak han kaya pajoh ka teuntee
Hanpeue geumade bak ureung lingka
Beudoh syeedara bekle meusilee
Tasilak bajee rajin keureuja
Yoh mantong muda teuga ban cagee
Gunong Geureutee sang ek tahila
Meuyo ka tuha hanale lagee
Sang breueh siare han ekle taba
Sadar ‘oh tuha ka liwat watee
Tagaro ulee teulah lagoina
Cempala paki jinoe jareung that
Kabeh roh lam jrat ka jipeubloe ba
Di pomeurintah sunggoh geukarat
Rata peuringkat bantu usaha
Ureueng meuseukin gasien meularat
Pangkai geuh singkat peudong usaha
Deungon IDT geubantu leugat
Supaya rakyat makmu sijahtra
Pangkai usaha jinoe ka meupat
Geutanyoe sahbat beudoh keureuja
Peugot peue patot meunurot bakat
Bak jeut hareukat mita beulanja
Nyang duek bineh gle geupula coklat
Tinggai di darat reuteuk ngon pala
Udep toe laot eungkot peusapat
Geujak bloe pukat pangkai usaha
Watee luah blang kacang geukarat
Bawang on mangat lethat hareuga
Sawi ngon campli bayam dan tomat
Gule beurangpat lagot meubura
Peulara leumo di Cuma Ayat
Eumpeuen geuintat yakin geumita
Oh watee rayek geupubloe leugat
Seunang geuh that-that sabab le laba
Di Cuma Hendi laen riwayat
Itek geurawat gobnyan peulara
Oh watee beugoh boh geupeusapat
Geupubloe leugat keude Bang Baka
Sayang Bosnia kahabeh crebre
Serbia jahe akai that keuji
Beugot tahiro nyan peng IDT
Beuk-ek beusampe lagee tajanji
Citna sidroe droe paloe bak akhe
Ngon peng IDT meujeb- jeb kupi
Sapeue usaha hana geupike
Dok meu’en gaple dan ‘meukhanduri”
Ta bayeue pulang pangkai keu “Toke”
Laba ngon hase tanyoe po akhi
Mangat geubri lom sabab na hase
Kadang boh hate meuganda geubri
Menyo lagee nyan hana meusampe
Sayang bukonle rugoe han sakri
Bak watee ukeue han geutem brile
Sabab that jahe janji geu-ungki
Di Cutlem Suman di gampong Pande
Wab peng IDT lethat raseuki
Keu pangkai muge bloe publoe pade
Bang Suman Tuke jinoe gob rasi
Laen lom teuma di Cutda Bate
Ngon peng IDT mulieng geubeuli
Guepeh keureupuk taktuk bukonle
Publoe keu Tuke keudeh u Sigli
Meumacam ragam ramphak dum sare
Lawet IDT pomeurintah bri
Gasien meuseukin lam gampong digle
Syuko lam hate ngon pujoe Rabbi
Kleueng puteh ulee jitakle Tiwah
Tieukeujot Gajah beudoh jak publa
INDONESIA nanggroe meutuah
Karonya Allah beulam sijahtra
Orde Baro nyang mat peurintah
Rakyat geuarah rajin usaha
Disiplin Nasional rakan mentuah
Peukuat bagah beukong lam dada
PJPT II ngat maju langkah
Tanyoe bek ugah beu-o keureuja
Pangkai hareukat jinoe that mudah
Kredit dipeuhah pinjamle gata
Dumnan geugasehle pomeurintah
Pakon meutuah hantem usaha
Bak warong kupi laloe beurakah
Mata meutangah bak parabola
Indonesia merdeka Alhamdulillah
Jinoe nyang ka sah 50 thon ka
Lam pembangunan rab 30 thon sudah
Rata daerah duson ngon kuta
Desa terpencil lam rimba Allah
Le pomeurintah hana geubida
Teutap geubangun seun- seun silangkah
Rakyat dum geukrah bantu bersama
Sikula dalam gle bermasaalah
Guru “geuupah” gaji geuganda
Sabab sinan brat le jeurih payah
Guru bek gundah hate lam dada
Totok beuragoe jipo cong sawo
Cicem Prak Ike jicoh boh liki
Kale that jasa Orde Baro
Ingat rakan E soe pajoh budi
Cit hana patot ulon boh ato
Ulon Teungku E kon politisi
Seucara adab ta uko-uko
Patot ta “Syuko” jasa soetem bri
Bak T.A Sakti seb ohnoe tuto
Meunyo leupahle han meukri sakri
Selamat Merdeka Nanggroe ta syuko
INDONESIA “baro” 50 thon lawi!!!
(Sumber: Majalah PUAN no. 43/1995
halaman 24-25 dan 43.Majalah PUAN
diterbitkan BP – 7 Pemda Aceh).
ace_Latn zsm_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn crh_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn tgl_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn eus_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn zsm_Latn zsm_Latn ace_Latn zsm_Latn ace_Latn ace_Latn ace_Latn ace_Latn ace_Latn ace_Latn ace_Latn zsm_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ind_Latn ace_Latn ace_Latn sun_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn min_Latn zsm_Latn ind_Latn